Diari Oficial de la Generalitat Valenciana


Sumari del DOGV 8918, del 02-10-2020 (2020/7940)

RESOLUCIÓ de 25 de setembre de 2020, del director general d'Esport, per la qual es qualifica el parkour com a especialitat esportiva de risc de la Federació de Gimnàstica de la Comunitat Valenciana.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8918

Data del DOGV
:   02-10-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7940


Data del document
:   25-09-2020

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * esport professional
    * legislació
    * esport

RESOLUCIÓ de 25 de setembre de 2020, del director general d'Esport, per la qual es qualifica el parkour com a especialitat esportiva de risc de la Federació de Gimnàstica de la Comunitat Valenciana. [2020/7940]  
Vist que el 6 de maig de 2020 va tindre entrada en aquesta Direcció General d'Esport un escrit presentat per la Federació de Gimnàstica de la Comunitat Valenciana, en què sol·licitava que es qualificara el parkour com a especialitat esportiva de risc i que, en conseqüència, no se'n permetera la pràctica per grups de recreació esportiva o seccions de recreació esportiva.  
Resultant que el 10 de juny de 2019 la Federació de Gimnàstica de la Comunitat Valenciana va modificar els seus estatuts, i va incloure el parkour com una especialitat esportiva d'aquesta Federació, d'acord amb l'acord adoptat per la Real Federació Espanyola de Gimnàstica, que va ser aprovat pel Consell Superior d'Esports.  
Resultant que la federació autonòmica defineix el parkour com la confrontació i superació d'obstacles, interactuant amb l'entorn com a mitjà d'expressió i autosuperació, emprant únicament el propi cos, i en fonamenta la qualificació com de risc d'acord amb els criteris següents i les condicions que han de complir els esportistes per a practicar-lo:  
  
- Risc socialment percebut.  
- Perillositat de l'entorn (destacant l'entorn natural).   
- Risc de lesió greu en cas d'error o caiguda durant la pràctica.   
- Risc per les condicions de la pràctica: elevada velocitat o altura.   
  
- Alta sinistralitat i risc.  
- Exigència física i mental per a practicar-se.  
- Bona condició i habilitat motriu de l'esportista.  
- Alta exigència física i mental de l'esportista, especialment en algunes tècniques que impliquen altura, distància o velocitat, utilització del mobiliari urbà (perillositat de l'entorn) amb un marge de risc de lesió en cas de caiguda.  
Resultant que la Federació de Gimnàstica de la Comunitat Valenciana conclou amb la consideració que, a causa de la perillositat, el risc i l'alta sinistralitat, la pràctica del parkour ha de realitzar-se en el si d'un club esportiu i en l'àmbit federat, i amb la subscripció de les assegurances de responsabilitat civil i d'accident esportiu.  
  
Considerant que l'article 71.4 de la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, disposa que «Reglamentàriament es determinaran les modalitats o especialitats esportives incloses en una federació que, en atenció al risc que comporten, no poden ser practicades pels grups de recreació esportiva».  
  
Considerant que la disposició addicional segona del Decret 2/2018, de 12 de gener, del Consell, pel qual es regulen les entitats esportives de la Comunitat Valenciana, estableix que «Als efectes del que es disposa en l'article 71.4 de la Llei de l'esport i l'activitat física, es consideren modalitats i especialitats de les federacions esportives de la Comunitat Valenciana que no podran ser practicades pels grups o seccions de recreació esportiva, aquelles la pràctica de les quals implique risc, siga per l'entorn o l'àmbit en què es desenvolupen, pel material utilitzat en la pràctica, per l'existència de contacte físic entre les persones practicants o pels riscos per a la salut que puga comportar un aprenentatge deficient o la pràctica de la modalitat o especialitat esportiva».  
  
Considerant que aquesta Direcció General d'Esport comparteix els criteris al·legats per la Federació, en el sentit que la perillositat i l'alta sinistralitat fan necessari que la pràctica es duga a terme en l'àmbit de l'esport federat, amb la cobertura de riscos legalment establida, i que siga declarada de risc, per la qual cosa aquesta qualificació seria conforme amb el que s'estableix en la disposició addicional segona del Decret 2/2018, citada en el considerant anterior.  
Considerant que, segons l'esmentada disposició addicional segona, «S'autoritza el titular de l'òrgan competent en matèria d'esport per a actualitzar les modalitats o especialitats esportives que no podran ser practicades pels grups o seccions de recreació esportiva, mitjançant una resolució que es publicarà en el Diari Oficial de la Generalitat Valenciana i en la pàgina web de l'òrgan competent en matèria d'esport».  
  
Per tot això, en virtut del que es disposa en l'article 25 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
Qualificar l'especialitat esportiva de parkour com de risc que no podrà ser practicada per grups de recreació esportiva, ni per seccions de recreació esportiva.  
Aquesta resolució haurà de publicar-se en el Diari Oficial de la Generalitat Valenciana i en la pàgina web de la Direcció General d'Esport.  
  
Contra aquesta resolució, que no esgota la via administrativa, les persones interessades podran interposar recurs d'alçada davant de l'òrgan que ha dictat l'acte o el superior jeràrquic en el termini d'un mes, a comptar des de l'endemà de la seua publicació en el Diari Oficial de la Generalitat Valenciana, sense perjudici que puguen presentar qualsevol altre recurs que es considere procedent. Tot això de conformitat amb el que disposen els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.   
  
València, 25 de setembre de 2020.-El director general d'Esport: Josep Miquel Moya Torres.